Amapholisa Avimba Ukufola Ngokuthula Kwabesifazane eHarare
Lokhu kufola obekukhokhelwa yinhlanganiso ye Zimbabwe Women in Politics Alliance bekuhlose ukufuqa ukubuyiselwa kwabesifazane abalokhe besebunzimeni kwele Kuwait.
HARARE — Amapholisa aweZimbabwe Republic Police, avimbe ukufola ngokuthula, kwabesifazane, bekhokhelwa yinhlanganiso ye Zimbabwe Women in Politics Alliance bemanyene leye Zimbabwe Activist Alliance ( ZAA ),befuna kutshutshiswe ukubuyiselwa kwabesifazane alokhe besenkingeni kwele Kuwait ngemva kokuqilwa ngababekade bezithi bazobatholisa umsebenzi kulelo lizwe. Yikoxokozela lokho ngesikhathi kuphikisanwa lamapholisa, abesifazane besithi kulilengelo labo ukuba bafole, okwenziwa nguzulu yikwazisa nje amapholisa ukuba balomcimbi abalawo kuthi wona amapholisa eqina ngelokuthi basuke kuleyo ndawo bucwadlana lalapho kuthengiswa khona amandla ka getsi, emahofisini eMegaWatt ngoba ukube lokhe bebuthene kungaphandle komthetho. Akusabanga khona lokho kufola njengokuhlelwa kwakho, amapholisa abemanyene labohlangothi lwe riot kanye labasebenza becatshile, beze ngobunengi ukuzavimba leyondawo lapho bekumele abesifazane bahlangene khona phakathi kwedolobho le Harare. Inhloso yalokhu kufola, inkokheli ebezikukhokhela ziveze ukuba bekuyikukhonona phezu kokube lokhe begciniwe abesifazane laba kwele Kuwait, bezakuyakusa incwadi yezikhalazo emahofisini ommeli wakulelo lizwe kanye lakamphathintambo wobudlelwano lamanye amazwe. Abesifaazana laba bathi bakhathazekile ngokube lokhe beqhubekela phambili begqilazwa abanye babo kanye lokudonsa inyawo kukahulumende weZimbabwe ukuphathisa labo abalokhe besebunzimeni kwele Kuwait ukuze babuyiswe ekhaya. Umkhokheli we ZWIPA, unkosikazi Linda Tsungirarirai Mararira, uthi umane wathintwa ngocingo ngamapholisa, lamuhla ekuseni, esaziswa ukuba behlukane lokufola lanxa bebewazisile isikhathi sisesekhona. Bebekhona abammeli bezigaba abangabesifazane, okubalisa ummeli weBulawayo East edale lephalamende unkosazana Thabitha Khumalo, othi ukubone kufanele aphatheke kulokhu kufola obekuhleliwe. UMaKhumalo uveze ukuba kungalesi sizaththo bekubone kufanele ukuyakwethula incwadi yezikhalazo emahofisini ommeli we Kuwait. Bavinjwe kokuphela abesifazane laba ekuthini baqhube lokhu kufola lanxa bebeyiphethe incwadi, yokwazisa amapholisa phezu kwalokhu kufola. Abe ZWIPA bathi bakhathazekile kakhulu ngesimo sabesifazane laba, abaqhubeka bezebunzimeni abanye babo behlangana lezehlakalo zokuhlukuluzwa lokudlwengulwa, uhulumende ephuza ukubaphathisa. Ababili balezinkokheli, bathethwe ngamapholisa, babasa enkambeni ye Harare Central Police Station okwesikhatshana, kuthiwa babuthane okungekho emthethweni njalo bekhokhela abanye ukubanga umsindo njengoba abanye babo bebehlabela ingoma ezehlukeneyo, benganaki ukuba khona kwamapholisa.